Likumprojekta „Ciltsdarba un dzīvnieku audzēšanas likums” sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Zemkopības ministrija ir sagatavojusi likumprojektu “Ciltdarba un dzīvnieku audzēšanas likums” (turpmāk – likumprojekts). Likumprojekts sagatavots, lai ieviestu Eiropas Parlamenta un Padomes 2016. gada 8. jūnija Regulu (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula") (turpmāk – regula Nr.2016/1012) un nodrošinātu Latvijas normatīvo aktu un Eiropas Savienības tiesību normu savstarpēju saskaņotību, kā arī uzlabotu ciltsdarba un dzīvnieku audzēšanas sistēmu valstī. Saskaņā ar regulas Nr. 2016/1012 69. pantu tā piemērojama no 2018. gada 1. novembra. Attiecīgi likumprojekta spēkā stāšanās laiks ir 2018. gada 1.  novembris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots, ievērojot:  1) nepieciešamību ieviest regulu Nr. 2016/1012 un precizēt nacionālās tiesību normas, lai tās nedublētu ES tiesību normas un nebūtu pretrunā ar tām;  2) Zemkopības ministrijas iniciatīvu uzlabot ciltsdarba un dzīvnieku audzēšanas sistēmu Latvijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik ciltsdarbu valstī regulē Ciltsdarba un dzīvnieku audzēšanas likums (turpmāk – likums), kas ir spēkā no 2011.  gada 1. jūlija. Likumā ir noteikti ar ciltsdarbu saistītie uzdevumi valsts pārvaldes iestādēm, organizācijām, dzīvnieku īpašniekiem, kā arī fiziskām personām, kas nodarbojas ar lauksaimniecības dzīvnieku vērtēšanu, pārraudzību, mākslīgo apsēklošanu un olšūnu un embriju transplantāciju.  No 2018. gada 1. novembra dalībvalstīm jāpiemēro regula Nr.  2016/1012, kas attiecas uz liellopu, cūku, aitu, kazu un zirgu audzēšanas jomu, tāpēc nepieciešams precizēt likuma normas. Jāņem vērā, ka regula Nr.  2016/1012 attiecas tikai uz piecām lauksaimniecības dzīvnieku sugām, bet spēkā esošais likums regulē un likumprojekts regulēs arī pārējo sugu lauksaimniecības dzīvnieku un mājas (istabas) dzīvnieku audzēšanu.  Tā kā grozījumus nepieciešams izdarīt lielākajā likuma daļā, likumu paredzēts izdot jaunā redakcijā.  Regulā Nr. 2016/1012 iekļauts regulējums attiecībā uz krustojuma cūku audzētāju organizācijām, tāpēc likumprojektā ietverta krustojuma cūku definīcija, paredzēts uzdevums Lauksaimniecības datu centram (turpmāk – datu centrs) atzīt krustojuma cūku audzētāju organizācijas un izdarīti arī citi precizējumi attiecībā uz krustojuma cūkām.  Regulā Nr. 2016/1012 lietotā terminoloģija un definīcijas nedaudz atšķiras no likumā līdz šim lietotās terminoloģijas, tāpēc likumprojektā terminoloģija precizēta. Termina “ciltsdarba programma” vietā turpmāk tiks lietots termins “audzēšanas programma”, termina “izcelsmes sertifikāts” vietā – “zootehniskais sertifikāts”, termina “šķirnes lauksaimniecības dzīvnieku audzētāju organizācija” vietā – “šķirnes lauksaimniecības dzīvnieku audzētāju biedrība”.  Lai definīcijas nedublētos vai nebūtu atšķirīgi to skaidrojumi likumā un regulā Nr. 2016/1012, daļa definīciju no likuma izslēgtas.  Likumprojektā precizēta ciltsdarba definīcija, t.i., ciltsdarbs ir dažādu darbību kopums, kuras nav dalāmas, un, tikai veicot visas šīs darbības kopumā, ir iespējams īstenot audzēšanas programmu. Audzēšanas programmas īstenošanas rezultātā iegūst tīršķirnes dzīvniekus. Īpaši nozīmīga ciltsdarbā ir pārraudzība, jo sugu, šķirņu, līniju un krustojumu uzlabošana ir iespējama, tikai iegūstot dažādus kvalitatīvus un kvantitatīvus datus par dzīvniekiem.  Likumprojektā iekļautā apdraudētās šķirnes definīcija ir formulēta atbilstoši regulā Nr. 2016/1012 dotajai apdraudētas šķirnes definīcijai. Taču, tā kā regula Nr.  2016/1012 attiecas tikai uz dažām lauksaimniecības dzīvnieku sugām, bet definīciju nepieciešams piemērot arī citām lauksaimniecības dzīvnieku un arī mājas (istabas) dzīvnieku sugām, definīcija iekļauta likumprojektā.  Likumā attiecībā uz dzīvnieku produktivitātes un citu pazīmju reģistrēšanu lietots termins “pārraudzība”, bet regulā Nr.  2016/1012 – termins “snieguma pārbaude”. Tā kā lauksaimniecības dzīvnieku audzēšanā Latvijā profesionālajā valodā ilgstoši ir lietots termins “pārraudzība”, un termins jāpiemēro visām lauksaimniecības dzīvnieku sugām, tad likumprojektā ir nodrošināta šī termina sasaiste ar regulā lietoto terminu, lai tiesību normas jebkuram to lietotājam būtu skaidras un saprotamas.  Likumprojektā precizēta lauksaimniecības dzīvnieku definīcija, tomēr definīcijas galvenā būtība nav mainīta: visi dzīvnieki, kas tiek turēti produkcijas ieguvei, uzskatāmi par lauksaimniecības dzīvniekiem.  Precizēta virspārraudzības definīcija. Līdz šim likumā bija noteikts, ka virspārraudzības laikā pārbauda piena ražības un kvalitātes datu ticamību, tādējādi virspārraudzība attiecās tikai uz slaucamajām govīm un slaucamajām kazām. Savukārt likumprojektā noteikts, ka virspārraudzības laikā pārbauda visu pārraudzības datu ticamību, kā arī izcelsmes datu ticamību, tāpēc virspārraudzība ir iespējama arī pārējām lauksaimniecības dzīvnieku sugām.  Likumprojektā ir dota tīršķirnes vaislas dzīvnieka definīcija. Saskaņā ar regulā Nr. 2016/1012 noteikto liellops, cūka, aita, kaza un zirgs ir tīršķirnes vaislas dzīvnieks, ja tas ir ierakstīts un atbilst ierakstīšanai ciltsgrāmatas galvenajā daļā. Pārējo sugu tīršķirnes vaislas dzīvnieka definīciju šķirnes lauksaimniecības dzīvnieku audzētāju biedrība (turpmāk – biedrība) iekļauj attiecīgās sugas, šķirnes vai līnijas audzēšanas programmā.  Likumprojektā, tāpat kā līdz šim likumā, noteikta datu centra kompetence. Galvenie datu centra uzdevumi ir dažādu ar dzīvnieku audzēšanu un ciltsdarbu saistītu reģistru un informācijas datubāzu uzturēšana un kārtošana, biedrību, krustojuma cūku audzētāju organizāciju un šķirnes mājas (istabas) dzīvnieku audzētāju organizāciju reģistrēšana un atzīšana, kā arī audzēšanas programmu apstiprināšana. Tādējādi Latvijā datu centrs ir kompetentā iestāde attiecībā uz regulas Nr.  2016/1012 2.panta 8.punkta “a” apakšpunktā noteiktajiem uzdevumiem – liellopu, cūku, aitu, kazu un zirgu biedrību un krustojuma cūku audzētāju organizāciju atzīšanu un audzēšanas programmu apstiprināšanu.  Tā kā vietējo šķirņu dzīvnieku skaits nav liels, attiecīgās šķirnes saglabāšanai ir svarīgi, lai populācija netiktu sadrumstalota. Tādēļ likumprojektā ir noteikts, ka vietējās šķirnes saglabāšanai apstiprina tikai vienu audzēšanas programmu. Latvijā ir vairākas vietējās lauksaimniecības dzīvnieku šķirnes, piemēram, Latvijas brūnā un Latvijas zilā govs u.c., kā arī viena vietējā mājas (istabas) dzīvnieku šķirne – Latvijas dzinējsuns. Katrai no minētajām šķirnēm apstiprina tikai vienu audzēšanas programmu.  Likumprojektā, tāpat kā spēkā esošajā likumā, noteikts, ka datu centrs uztur, kārto un uzrauga ar lauksaimniecības dzīvniekiem saistītā ciltsdarba un pārraudzības informācijas datubāzi. Pašlaik datu centrs ciltsdarba un pārraudzības informācijas datubāzi uztur un kārto par liellopiem un slaucamajām kazām, kā arī daļēji par aitām un gaļas kazām.  Uzdevums par pārraudzības informācijas datubāzes kārtošanu noteikts arī biedrībām un krustojuma cūku audzētāju organizācijām, jo pašlaik zirgu un cūku audzēšanas nozarēs strādājošās biedrības pašas uztur pārraudzības informācijas datubāzes. Lauksaimniecības dzīvnieku sugas, par kurām ciltsdarba informācijas datubāzi kārto datu centrs un par kurām – biedrība vai krustojuma cūku audzētāju organizācija, ir norādītas un arī turpmāk plānots tās norādīt normatīvajos aktos par pārraudzību. Šāds regulējums ļauj laikus izdarīt grozījumus minētajos normatīvajos aktos tajos gadījumos, kad atbildība par attiecīgās sugas pārraudzības informācijas datubāzes kārtošana pāriet no datu centra biedrībai vai krustojuma cūku audzētāju organizācijai un otrādi.  Tāpat likumprojektā noteikts, ka virspārraudzību veic datu centrs vai biedrības un krustojuma cūku audzētāju organizācijas, jo situācija var būt mainīga, tādēļ sīkāku informāciju par to, kurš un kādā veidā ir atbildīgs par virspārraudzību, ir lietderīgi norādīt normatīvajos aktos par attiecīgās sugas pārraudzību. Pašlaik ar slaucamo govju un slaucamo kazu virspārraudzību nodarbojas datu centrs: tā kā datu centrs uztur un kārto šo sugu pārraudzības datubāzi, datu centram ir jānodrošina slaucamo govju un slaucamo kazu pārraudzības un virspārraudzības atbilstība Starptautiskās dzīvnieku pārraudzības komitejas (*ICAR*) vadlīnijām.  Spēkā esošajā likumā ir noteikts, ka datu centrs reģistrē mājas (istabas) dzīvnieku audzētāju organizācijas, kas kārto ciltsgrāmatu un izsniedz mājas (istabas) dzīvnieku ciltsrakstus. Papildus šai normai likumprojektā iekļauta jauna norma par to, ka datu centrs atzīst šķirnes mājas (istabas) dzīvnieku audzētāju organizācijas, kas īsteno vietējās šķirnes mājas (istabas) dzīvnieku audzēšanas programmu. Minētās organizācijas atzīšanai būs noteikti atbilstības kritēriji. Ir paredzēts, minētā organizācija jāatzīst noteiktā kārtībā, jo šī organizācija būs atbildīga par vietējās šķirnes (Latvijas dzinējsuņu) veiksmīgu saglabāšanu.  Likumprojektā precizētas datu centra darbības, ja fizisko personu, biedrības, krustojuma cūku audzētāju organizācijas vai šķirnes mājas (istabas) dzīvnieku audzētāju organizācijas darbība neatbilst normatīvajiem aktiem par ciltsdarbu. Attiecībā uz liellopiem, cūkām, aitām, kazām un zirgiem regulā Nr. 2016/1012 ir paredzētas kompetentās iestādes darbības, ja biedrības un krustojuma cūku audzētāju organizācijas nestrādā atbilstoši noteiktajai kārtībai. Lai nodrošinātu vienotu pieeju attiecībā uz visām lauksaimniecības dzīvnieku sugām, regulā noteiktās kompetentās iestādes (Latvijā tas ir datu centrs) darbības attiecībā uz šķirnes liellopu, cūku, aitu, kazu un zirgu audzētāju biedrībām piemērotas arī pārējo lauksaimniecības dzīvnieku sugu audzētāju biedrībām un iekļautas likumprojektā.  Likumprojektā ir precizēta Pārtikas un veterinārā dienesta (turpmāk – PVD) kompetence. Pašreizējais regulējums papildināts ar normu, ka PVD ir tiesības kontrolēt personas, kas iesaistītas spermas, olšūnu un embriju apritē, jo arī šīs personas strādā ar šķirnes materiālu un dokumentiem. Tādējādi PVD Latvijā ir kompetentā iestāde attiecībā uz regulas Nr.  2016/1012 2.panta 8.punkta “b” apakšpunktā noteiktajiem uzdevumiem – oficiālajām kontrolēm. Attiecībā uz regulas Nr.  2016/1012 2.panta 8.punkta “c” un “d” apakšpunktā noteiktajiem uzdevumiem – palīdzības sniegšanu citām dalībvalstīm un trešajām valstīm, kā arī citām oficiālām darbībām, Latvijā kompetentās iestādes ir gan datu centrs, gan PVD, jo tās abas kā valsts iestādes atbilstoši savai kompetencei veic minētās darbības.  Likumprojektā iekļauts jauns pants par Latvijas Lauksaimniecības universitātes (turpmāk – LLU) kompetenci. Noteikts, ka LLU piešķir vietējai šķirnei apdraudētas šķirnes statusu, jo saskaņā ar regulas Nr. 2016/1012 2. panta 24.  punktu un likumprojektu dzīvnieku šķirni par apdraudētu zinātniski nosaka iestāde, kurai ir nepieciešamās prasmes un zināšanas apdraudēto šķirņu jomā. Metodiku apdraudētās šķirnes statusa piešķiršanai izstrādās pati LLU, ievērojot dzīvnieku audzēšanas zinātniskos principus.  Tāpat likumprojektā noteikts, ka LLU uztur lauksaimniecības dzīvnieku un vietējo šķirņu mājas (istabas) dzīvnieku gēnu banku. Visā Eiropā pašlaik ir aktuāls jautājums par lauksaimniecības dzīvnieku šķirņu ģenētiskā materiāla saglabāšanu un pētīšanu, lai saglabātu dzīvnieku šķirņu daudzveidību un pēc nepieciešamības izmantotu vietējo šķirņu ģenētisko materiālu dzīvnieku audzēšanas efektivitātes uzlabošanai, kā arī nākotnē izzudušo šķirņu atjaunošanai. Jau pašlaik LLU Molekulārās bioloģijas un mikrobioloģijas zinātniskajā laboratorijā tiek uzglabāti un pētīti lauksaimniecības dzīvnieku bioloģiskā materiāla paraugi (kopā vairāk nekā 1000 asins, DNS un apmatojuma paraugu, kā arī spermas devas). Ir svarīgi, lai uzkrātais materiāls tiktu saglabāts un papildināts ar jauniem paraugiem. Tāpat ļoti būtiski ir veikt dažādus pētījumus, lai noskaidrotu šķirņu pozitīvās īpašības. Lauksaimniecības dzīvnieku šķirņu gēnu bankai būtu arī svarīgi iekļauties Eiropas dzīvnieku gēnu banku tīklā *EUGENA*, jo šis tīkls strādā pie saskaņotu darbības principu izstrādes visām iesaistītajām bankām, kā arī veicina informācijas apriti un sadarbības iespējas ar dažādu valstu zinātniekiem. Lai nodrošinātu gēnu bankas efektīvu darbību, likumprojektā iekļauts deleģējums Ministru kabineta noteikumiem, kas noteiks LLU funkcijas un uzdevumus lauksaimniecības dzīvnieku un vietējo šķirņu mājas (istabas) dzīvnieku gēnu bankas uzturēšanā.  Likumprojektā precizēta biedrību kompetence, kā arī noteikta krustojuma cūku audzētāju organizāciju kompetence. Līdz šim likumā bija iekļauta tikai norma par ciltsgrāmatas kārtošanu liellopiem, cūkām, aitām, kazām un zirgiem. Atbilstoši regulā Nr. 2016/1012 noteiktajam likumprojektā ietverta arī norma par ciltsreģistra kārtošanu krustojuma cūkām. Tāpat likumprojektā iekļauta norma par vaislas dzīvnieku reģistru pārējām lauksaimniecības dzīvnieku sugām, lai nodrošinātu, ka šķirnes lauksaimniecības dzīvniekiem ir atbilstoša izcelsmes reģistrācijas sistēma un tādējādi būtu skaidri zināms, kuri dzīvnieki ir tīršķirnes dzīvnieki. Kārtība ciltsgrāmatas, ciltsreģistra un vaislas dzīvnieku reģistra kārtošanai tiks noteikta attiecīgajos Ministru kabineta noteikumos, kā arī sīkāki kritēriji tiks norādīti attiecīgo sugu, šķirņu, līniju un krustojumu audzēšanas programmās.  No likuma izslēgta norma par to, ka biedrības izvērtē saimniecības, kas nodarbojas ar šķirnes lauksaimniecības dzīvnieku audzēšanu, un piešķir tām šķirnes lauksaimniecības dzīvnieku audzēšanas saimniecības statusu atbilstoši Ministru kabineta noteiktajai kārtībai. Turpmāk biedrības un krustojuma cūku audzētāju organizācijas savās audzēšanas programmās varēs noteikt kritērijus, lai identificētu tās saimniecības, kurās tiek audzēta attiecīgā suga, šķirne, līnija vai krustojums.  Līdz šim likums noteica, ka lauksaimniecības dzīvnieku izcelsmi apliecina tikai izcelsmes sertifikāts jeb zootehniskais sertifikāts. Likumprojektā paredzēts, ka zootehnisko sertifikātu izsniedz tikai tīršķirnes vaislas lauksaimniecības dzīvniekiem vai krustojuma vaislas cūkām. Tomēr ir nepieciešams arī dokuments, ar kuru biedrība vai krustojuma cūku audzētāju organizācija var apliecināt izcelsmi dzīvniekiem, kas nav tīršķirnes dzīvnieki vai krustojum vaislas cūkas. Tāpēc likumprojektā iekļauta norma par izcelsmes apliecinājuma izsniegšanu minētajiem dzīvniekiem. Svarīgi, lai šis izcelsmes apliecinājums netiktu jaukts ar zootehnisko sertifikātu, tāpēc ir paredzēts deleģējums Ministru kabineta noteikumiem, kas noteiks izcelsmes apliecinājumā norādāmos datus un kārtību, kādā izsniedz minēto apliecinājumu.  Likumprojektā, tāpat kā līdz šim, noteikts, ka biedrības un krustojuma cūku audzētāju organizācijas atbilstoši Ministru kabineta noteikumos noteiktajam sertificē liellopu, cūku, aitu, kazu un zirgu vaisliniekus un vaislas materiālu. Sīkākus kritērijus minēto sugu vaislinieku sertificēšanai, kā arī citu lauksaimniecības dzīvnieku izmantošanas kritērijus audzēšanas programmas īstenošanai biedrības un krustojuma cūku audzētāju organizācijas ietver attiecīgajās audzēšanas programmās.  Likumprojektā precizēta šķirnes mājas (istabas) dzīvnieku audzētāju organizāciju kompetence, t.i., noteikti uzdevumi un atbildība visām šķirnes mājas (istabas) dzīvnieku audzētāju organizācijām – gan reģistrētajām, gan atzītajām. Šos uzdevumus minētās organizācijas pilda arī pašlaik.  Attiecībā uz pārraudzību likumprojektā noteikts, ka pārraudzības dati nav izmantojami ciltsdarbā, ja tie neatbilst normatīvajiem aktiem par pārraudzību vai ja tiek izmantots nesertificēts vaislinieks. Nesertificēta vaislinieka pēcnācēju pārraudzības dati netiek izmantoti ciltsdarbā, jo šie pēcnācēji nav uzskatāmi par tīršķirnes dzīvniekiem.  Precizētas prasības attiecībā uz personām, kas nodarbojas ar lauksaimniecības dzīvnieku vērtēšanu, pārraudzību un mākslīgo apsēklošanu. Noteikts, ka personas, kurām ir apliecība attiecīgā darba veikšanai, to drīkst darīt vienā ganāmpulkā. Arī tad, ja personai ir apliecība vairāku sugu dzīvnieku pārraudzībai, persona pārraudzību drīkst veikt tikai vienā ganāmpulkā. Tas nozīmē, ka persona, kurai, piemēram, ir apliecība gan aitu, gan kazu pārraudzībai, abu šo sugu dzīvnieku pārraudzību drīkst veikt tikai tad, ja aitas un kazas tiek turētas vienā un tajā pašā ganāmpulkā.  Pārējos likumprojekta pantos izdarīti nelieli tehniski precizējumi, nemainot regulējuma būtību. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija, datu centrs, PVD un LLU |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Lauksaimniecības dzīvnieku īpašnieki un turētāji. Tā kā pēc 01.01.2018. datiem Latvijā ir 33 052 ganāmpulki, arī dzīvnieku īpašnieku un turētāju skaits atbilst minētajam skaitlim.  15 šķirnes lauksaimniecības dzīvnieku audzētāju organizācijas,  33 mājas (istabas) dzīvnieku audzētāju organizācijas (tai skaitā 24 suņu, 7 kaķu un 2 mājas (istabas) sesku audzētāju organizācijas).  Pakalpojumu sniedzēji ciltsdarba jomā (fiziskas personas, kas nodarbojas ar lauksaimniecības dzīvnieku vērtēšanu, pārraudzību, mākslīgo apsēklošanu un olšūnu un embriju transplantāciju). Pašlaik Latvijā ir aptuveni 1263 pakalpojuma sniedzēju ciltsdarba jomā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzēts, ka šķirnes mājas (istabas) dzīvnieku audzētāju organizācijai, kas īsteno vietējās šķirnes mājas (istabas) dzīvnieku audzēšanas programmu, būs jābūt atzītai datu centrā. Latvijā ir viena vietējā mājas (istabas) dzīvnieku šķirne (Latvijas dzinējsuns), tādēļ paredzams, ka tiks atzīta viena organizācija un šis regulējums administratīvo slogu ietekmēs minimāli.  Likumprojekts nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām. Likumprojekts rada pozitīvu ietekmi uz Nacionālā attīstības plāna rādītājiem, jo veicina kvalitatīvu dzīvnieku audzēšanu izmantošanai Latvijā un eksportam. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu, jo saskaņā ar Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 24.un 25.punktu administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, ko veido juridiskas personas, – 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ar likumprojekta spēkā stāšanos spēku zaudēs Ciltsdarba un dzīvnieku audzēšanas likums un visi normatīvie akti, kas izdoti uz šī likuma pamata.  Līdz 2018. gada 1. novembrim jāizdod Ministru kabineta noteikumi par:  1) šķirnes lauksaimniecības dzīvnieku audzētāju biedrības un krustojuma cūku audzētāju organizācijas atbilstības kritērijiemun atzīšanas kārtību, kā arī audzēšanas programmu apstiprināšanas kārtību. Noteikumos tiks noteiktas prasības par atbilstošām iekārtām un atbilstošiem speciālistiem u.c. prasības. Tāpat tiks noteiktas prasības audzēšanas programmai, paredzot tajā iekļaujamās sadaļas;  2) šķirnes mājas (istabas) dzīvnieku audzētāju organizāciju atbilstības kritērijus un atzīšanas kārtību, audzēšanas programmu apstiprināšanas kārtību, kā arī šķirnes mājas (istabas) dzīvnieku audzētāju organizāciju reģistrācijas kārtību. Noteikumos tiks noteikti dokumenti, kas jāiesniedz datu centrā, lai tiktu atzīta šķirnes mājas (istabas) dzīvnieku audzētāju organizācija, kas īsteno vietējās šķirnes audzēšanas programmu, kā arī reģistrēta šķirnes mājas (istabas) dzīvnieku audzētāju organizācija, kas izsniedz ciltsrakstus un kārto ciltsgrāmatu. Tiks noteikts, kādam jābūt audzēšanas programmas vai ciltsdarba nolikuma saturam, kā arī kārtība, kādā datu centrs izskata iesniegtos dokumentus un reģistrē šķirnes mājas (istabas) dzīvnieku audzētāju organizāciju;  3) kārtību, kādā kārto ciltsgrāmatu, vaislas dzīvnieku reģistru un ciltsreģistru. Noteikumos tiks noteikta kārtība, kādā biedrība ieraksta lauksaimniecības dzīvnieku ciltsgrāmatā, noteikti kritēriji, pēc kuriem lauksaimniecības dzīvnieks tiek atzīts par atbilstošu ierakstīšanai ciltsgrāmatā, vaislas dzīvnieku reģistrā vai ciltsreģistrā (lauksaimniecības dzīvniekam jābūt ar atbilstošu izcelšanos un produktivitāti, jāatbilst audzēšanas programmā noteiktajām prasībām u.c.), kā arī dokumentu iesniegšanas kārtība;  4) tīršķirnes vaislas lauksaimniecības dzīvnieka un krustojuma vaislas cūkas un to vaislas materiāla zootehniskā sertifikāta izsniegšanas kārtību un tajā norādāmajiem datiem. Noteikumos tiks noteikta kārtība, kādā biedrība vai krustojuma cūku audzētāju organizācija izsniedz dzīvnieku īpašniekiem zootehnisko sertifikātu, noteikti sertifikātā ierakstāmie dati pārdošanai paredzētam vai Latvijā ievedamam tīršķirnes lauksaimniecības dzīvniekam, krustojuma vaislas cūkai un to vaislas materiālam;  5) lauksaimniecības dzīvnieka izcelsmes apliecinājumu un tajā norādāmajiem datiem. Noteikumos tiks noteikta kārtība, kādā biedrība vai krustojuma cūku audzētāju organizācija izsniedz dzīvnieku īpašniekiem izcelsmes apliecinājumu, noteikti izcelsmes apliecinājumā ierakstāmie dati;  6) liellopu, cūku, aitu, kazu un zirgu vaislinieku, spermas, olšūnu un embriju sertifikācijas kārtību. Noteikumos tiks noteikti kritēriji vaisliniekiem sertifikāta saņemšanai (vaisliniekam jābūt ar atbilstošu ciltsvērtību, iegūtam saskaņā ar šķirnes audzēšanas programmu, novērtētam pēc pēcnācēju kvalitātes, apzīmētam u.c.), dokumenti, kas iesniedzami sertifikāta saņemšanai un pagarināšanai, kā arī kārtība, kādā biedrība vai krustojuma cūku audzētāju organizācija izsniedz, pagarina un atsauc vaislinieku sertifikātus;  7) kārtību, kādā kārto ciltsgrāmatu un izsniedz ciltsrakstus mājas (istabas) dzīvniekiem. Noteikumos tiks noteikti kritēriji dzīvniekiem, kurus paredzēts ierakstīt ciltsgrāmatā, kā arī ciltsgrāmatā un ciltsrakstos norādāmie dati;  8) lauksaimniecības un akvakultūras dzīvnieku, ganāmpulku un novietņu reģistrēšanas un lauksaimniecības dzīvnieku apzīmēšanas kārtību.Noteikumos paredzēts noteikt lauksaimniecības dzīvnieku un akvakultūras dzīvnieku, ganāmpulku un novietņu reģistrēšanas kārtību, prasības lauksaimniecības dzīvnieku apzīmēšanai, izmantojamos lauksaimniecības dzīvnieku apzīmēšanas veidus un līdzekļus un termiņu dokumentu iesniegšanai datu centrā.  Pārējos uz likuma pamata izdodamos Ministru kabineta noteikumus paredzēts izdot nedaudz vēlāk – līdz 2019.gada 1.janvārim:  1) lauksaimniecības dzīvnieku šķirņu apstiprināšanas un reģistrēšanas kārtību. Noteikumos paredzēts noteikt kritērijus, pēc kuriem izvērtēt, vai ir izveidota jauna šķirne, noteikt iesniedzamos dokumentus šķirnes reģistrēšanai, lēmuma pieņemšanas kārtību un šķirnes reģistrācijas kārtību lauksaimniecības dzīvnieku šķirņu reģistrā;  2) LLU funkcijas un uzdevumus lauksaimniecības dzīvnieku un vietējo šķirņu mājas (istabas) dzīvnieku gēnu bankas uzturēšanā. Noteikumos tiks noteikti galvenie uzdevumi LLU, lai sekmīgi spētu sasniegt gēnu bankas darbības mērķi. Galvenie no uzdevumiem ir, piemēram, uzglabāt un atjaunot ģenētisko materiālu, uzturēt ģenētiskā materiāla datubāzi par lauksaimniecības dzīvniekiem un vietējo šķirņu mājas (istabas) dzīvniekiem, sadarboties ar biedrībām, šķirnes mājas (istabas) dzīvnieku audzētāju organizācijām un spermas savākšanas un uzglabāšanas centriem, kā arī Eiropas gēnu bankām, iespēju robežās piedalīties pētījumos un organizēt, koordinēt pētījumus attiecībā uz dzīvnieku ģenētisko materiālu u.c.  3) pārraudzības kārtību lauksaimniecības dzīvnieku sugām – liellopiem (slaucamajām govīm un gaļas liellopiem), cūkām, aitām, kazām (piena šķirņu kazām un gaļas kazām), zirgiem, trušiem un kažokzvēriem. Pārējo lauksaimniecības dzīvnieku sugu pārraudzību pašlaik nav nepieciešams regulēt Ministru kabineta noteiktajā kārtībā. Noteikumos tiks noteikta pārraudzības datu iegūšanas kārtība (gan produktivitātes, gan eksterjera datu iegūšanas kārtība), kārtība, kādā datus uzskaita un reģistrē dokumentos, pārrauga, eksperta un ganāmpulka īpašnieka tiesības un pienākumi, virspārraudzības kārtība;  4) zirgu darbspēju vērtēšanas noteikumus un kārtību, kādā zirgi piedalās sacensībās. Noteikumos tiks noteikti kritēriji, pēc kuriem tiek vērtētas zirgu darbspējas, kārtība, kādā uzskaita un reģistrē zirgu darbspēju datus, zirgu sporta sacensību nosacījumi (ietverot nediskriminācijas principu attiecībā uz citās Eiropas Savienības dalībvalstīs reģistrētiem zirgiem);  5) izglītības un profesionālās kvalifikācijas prasības, apmācības kārtību, sertifikāta un apliecības izsniegšanas un atsaukšanas kārtību fiziskām personām, kas nodarbojas ar lauksaimniecības dzīvnieku vērtēšanu, pārraudzību, mākslīgo apsēklošanu un olšūnu un embriju pārstādīšanu. Noteikumos tiks noteiktas izglītības un apmācības prasības personām, kas vēlas iegūt sertifikātu, noteikta sertifikāta iegūšanas un atsaukšanas kārtība, apmācības prasības apliecības saņemšanai, apliecības izsniegšanas un anulēšanas kārtība, kārtība kādā datu centrs reģistrē reģistrā personas, kurām izsniegts sertifikāts vai apliecība.  Iepriekšminēto normatīvo aktu projektus sagatavos Zemkopības ministrija. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Regula Nr. 2016/1012 | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav. | | |
| 1.tabula  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Regula Nr. 2016/1012 | | | |
|  | | | | | |
| A | | | B | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 2016/1012 2.panta 9.punkts | | | Likumprojekta 1.panta 9.punkta “a” apakšpunkts. | Pārņemts pilnībā. | Neparedz stingrākas prasības. |
| Regulas Nr. 2016/1012 2.panta 10.punkts | | | Likumprojekta 1.panta 3.punkts | Pārņemts pilnībā. | Neparedz stingrākas prasības. |
| Regulas Nr.2016/1012 2.panta 20.punkts | | | Likumprojekta 1.panta 12.punkta “a” apakšpunkts. | Pārņemts pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | | | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | | Projekts šo jomu neskar. | | |
| Cita informācija | | | Nav. | | |

|  |
| --- |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sanāksmes ((24.01.2017; 09.03.2017; 28.03.2017; 05.10.2017; 11.12.2017) ar šķirnes lauksaimniecības dzīvnieku audzētāju organizāciju, šķirnes mājas (istabas) dzīvnieku audzētāju organizāciju, Lauksaimnieku organizāciju sadarbības padomes un Zemnieku saeimas pārstāvju dalību, likumprojekta elektroniska saskaņošana ar minētajām organizācijām. Informācija par likumprojektu 19.10.2017. ievietota tīmekļa vietnē www.zm.gov.lv |
| 2. | Sabiedrības līdzdalība projekta izstrādē | Rīkotas sanāksmes ar šķirnes lauksaimniecības dzīvnieku audzētāju organizāciju, šķirnes mājas (istabas) dzīvnieku audzētāju organizāciju, Lauksaimnieku organizāciju sadarbības padomes un Zemnieku saeimas pārstāvju dalību, kā arī likumprojekts elektroniski saskaņots ar minētajām organizācijām. |
| 3. | Sabiedrības līdzdalības rezultāti | Šķirnes lauksaimniecības dzīvnieku audzētāju organizācijas, šķirnes mājas (istabas) dzīvnieku audzētāju organizācijas, Lauksaimnieku organizāciju sadarbības padome un Zemnieku saeima atbalsta likumprojekta tālāku virzību. Izteiktie iebildumi un priekšlikumi ir izvērtēti un ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija, datu centrs, PVD un LLU |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Ozoliņa 67027422

[Ligija.Ozolina@zm.gov.lv](mailto:Ligija.Ozolina@zm.gov.lv)